Group Five: Werknemers moet wag vir pakkette | Netwerk24
Deur Elvira Wood 13 Junie 2019 11:53
Group Five se hoofkantoor in Sunninghill, Johannesburg. Hy het kort voor hy in sakeredding geplaas is na dié kleiner gebou verhuis. Sy kantore was voorheen in Waterfall, Midrand. Foto: Elvira Wood
Luidens die nuutste verslag oor die vordering met die groep se sakeredding, sê die sakeredders "hoewel die maatskappy probeer om werkers wat afgelê is, te betaal, moet die betaling van afleggingspakkette ongelukkig uitgestel word totdat die maatskappy oor die voldoende geld beskik om dié bedrae ten volle te betaal".
Group Five het R233 miljoen nodig om afleggingspakkette te betaal.
Group Five Construction en sy beheermaatskappy, Group Five, is op 11 Maart in sakeredding geplaas.
Die nuutste vorderingsverslag wat deur die sakeredders, David Lake en Peter van den Steen van Metis Corporate Advisory, uitgereik is, sê nie hoeveel werknemers geraak word nie.
Dit sê wel hoewel die eerste ronde afleggings spesifiek by Group Five Construction afgehandel is, word die maatskappy nou genoop word om nóg werknemers af te lê. Die proses sal na verwagting teen einde Junie afgehandel word.
Hoewel die sakeredders reeds besig is met herstrukturering by Group Five en Group Five Construction, sê hy dat die spertyd om 'n finale sakereddingsplan teen 28 Junie "optimisties" is.
Hulle sê in die verklaring hulle gaan aansoek doen om dié spertyd vir 'n tweede keer uit te stel.
Die plan moes oorspronklik reeds op 16 April gefinaliseer word. Daar is toe ook om uitstel aansoek gedoen en die datum van 28 Junie is goedgekeur.
Die maatskappy het Woensdag in 'n verklaring op die JSE se nuusdiens Sens aangekondig dat hy op 20 Junie 'n voorlegging aan aandeelhouers sal lewer.
Luidens die nuutste verslag hoop Group Five Construction om 60 van die 79 projekte waarby hy betrokke is, af te handel.
Die sakeredders waarsku dat daar tog 'n kans is dat sommige van die projekte weens geldnood nié afgehandel sal word nie.
Van die groot projekte waarvoor hy onlangs finansiering ontvang het ná die inwerkingstelling van die sakereddingsplan en wat hy dus gaan klaarmaak, sluit in:
Werk aan die N2 tussen Caledon en Riviersonderend vir die Suid-Afrikaanse Nasionale Padagentskap;
Konstruksie van die nuwe hooggeregshof in Nelspruit vir die Onafhanklike Ontwikkelingstrust;
Die Jan Mouton-studiesentrum aan die Universiteit Stellenbosch; en
Fase 2 van die Waterfall- korporatiewe kampus in Midrand vir die Korporatiewe-kampusvennootskap.
Die sakeredders sê die stand van sake by sy projekte is as volg:
39 word bedryf sonder enige eksterne finansiering;
9 word bedryf met behulp van finansiering wat ná die inwerkingstelling van die sakereddingsplan bekom is;
Werk by twee projekte gaan binnekort hervat word sodra finansiering daarvoor gefinaliseer word;
Daar word direk met subkontrakteurs gewerk om vyf projekte af te handel;
Daar word met vennote gepraat om vyf projekte in geheel oor te neem en af te handel; en
11 projekte is finaal gestop.
Group Five Construction is besig om van sy bates ontslae te raak. Luidens die verslag is daar gesprekke met verskeie partye om bates te verkoop. Hierbenewens het die maatskappy reeds sowat 180 stukke toerusting vir R115 miljoen verkoop.